Wsevolod Walentinowitch Bulukin

Wsevolod Walentinowitch «Sevi» Bulukin (1913–1994) var en norsk offiser, flyger og ingeniør. Bulukin medvirket ved oppbygging av Little Norway i Canada og 330 skvadron på Island under andre verdenskrig. Etter den tyske kapitulasjonen 8. mai 1945 ledet han repatrieringskontoret som hentet ut en stor del av de norske i krigsfangene på kontinentet. Det var frykt for at de norsk offiserene i sovjetiskokkupert område kunne ha blitt internert i Sovjetunionen. Bulukin var med i en gruppe norske forbindelsesesoffiserer som under ledelse av Johan Christie arbeidet i den britiske okkupasjonsstyrken i Tyskland."W.W. Bulukin til minne". Tønsberg Blad, 11. mars 1994, s. 10.

Han nådde den militære graden oberstløytnant.

 Bakgrunn 
Wsevolod Walentinowitch «Sevi» Bulukin hadde russisk familiebakgrunn. Bulukin ble født 11. mars 1913 i Kristiania av russiske innflyttere til Norge. Bulukin gjennomførte Hærens Flyveskole 1933–34, før han fikk ingeniørutdannelse ved Norges tekniske høgskole. I Trondheim ble han med i seilflymiljøet og satte ny norsk rekord ved å være i luften i 2 ½ time over Gråkallen i Trondheim. I 1938 besøkte han Tysklands nasjonale skole for seilflyving.

 Andre verdenskrig 
Da Norge ble angrepet 9. april 1940 var han på Kjeller og fikk tillatelse til å bli med marinens mannskap til Island. Han forlot 7. juni 1940 Norge med HMS «Devonshire» sammen med kongen og regjeringen. Han kom til slutt til Little Norway ved Toronto, der han var teknisk offiser. Sammen med Johan Koren Christie, Gunnar Halle og Olav Bakke Stene var Bulukin blant de første som kom til Toronto og de ledet oppbyggingen av Little Norway. Ole Reistad tok over ledelsen i april 1941.

Han var med på oppbyggingen av 330 (N) Squadron på Island, først som teknisk offiser, deretter, fra oktober 1942, som flyger. I februar 1943 ble han sjef for skvadronens C-flight, som da var skvadronens eneste gjenværende flight på Island. 

I april 1943 nødlandet han i en elv ved Vatnajøkull med en Northrop N-3PB. Nødlandingen skyldtes vansker med navigasjon i uventet snøvær. Bulukin og kollegaen ble sittende i iskaldt vann til halsen etter landingen og kom seg til en gård en times gange unna. Flyet ble med Bulukin til stede hentet opp av elven i 1979 og restaurert; flyet står utstilt på Forsvarets flysamling på Gardermoen. 

Bulukin var to år på Island der de også opplevde fiendtlige angrep. Han var en periode stasjonssjef i Budareyri (sjef for de norske mannskapene), teknisk offiser for C-flight og eldste offiser i Marinens flyvåpen på Island. På denne tiden var han vernepliktig løytnant i Hæren. Mannskap og fly flyttet til Skottland i juni 1943, og Bulukin begynte da å arbeide hos de Havilland, der han jobbet som ingeniør.

 Repatriering av norske krigsfanger 
Da Johan Koren Christie fikk i oppdrag å tilbakeføre norske fanger, kontaktet han Bulukin. Da de hvite bussene forlot Tyskland, satt det fortsatt hundrevis av norske offiserer som fanger. Bulukin medvirket til å lokalisere disse, blant annet i Luckenwalde og Liegnitz. I alt var omkring 1000 norske offiserer i krigsfangeskap, mot slutten av krigen ble mange overført fra fangeleirer i Polen til Luckenwalde ved Berlin.

På slutten av andre verdenskrig tjenestegjorde han som forbindelsesoffiser ved SHAEF (Hovedkvarteret for de allierte styrkene i Europa). Bulukin var assistent for Johan Koren Christie. Sammen med Christie og hans team fulgte Bulukin de fremrykkende allierte styrken og sporet opp og bisto norske fanger. Bulukin snakket flytende russisk. Bulukin opptrådte som representant både for den norske regjeringen i London og for Eisenhowers allierte hovedkvarter og dermed den allierte okkupasjonsmakten. 

Dagen etter den tyske kapitulasjonen begynte han som leder for det norske repatrieringskontoret i Hamburg, som var det viktigste kontoret for slike saker. Der arbeidet han blant sammen med den norske sjømannskirken som hadde oversikt over en god del av de norsk fangene blant annet i samarbeid med Folke Bernadottes redningsaksjon. Sjømannskirken tok straks kontakt med Bulukin og oppfordret ham sterkt til å sette i gang repatriering av norske fanger umiddelbart. Sjømannskirken stilte seg til disposisjon med en liten stab (inkludert en lege, Bjørn Heger og Johan Hjort), flere kjøretøy og medisiner. Han deltok i leteaksjoner etter nordmenn i sovjetisk-okkupert område og en vesentlig utfordring var å komme seg gjennom de sovjetiske sperringene. Christie hadde i utgangspunktet ikke tillatelse til å arbeide i sovjetiske sonen. Veiskiltene var borte og mange broer var borte eller erstattet av provisoriske pontongbroer. Fra 12. mai 1945 begynte han å reise sørover og kom til Luckenwalde der Otto Ruge og 250 andre norsk offiserer ble hentet ut i første transport. De kjørte blant annet til Praha og Warszawa. 

Johan Bernhard Hjort sammen med sine barn Wanda, Helge og Johan medvirket i dette arbeidet. Sjømannspresten Conrad Vogt-Svendsen ble utnevnt til kaptein i marinen og andre nordmenn i Hamburg ble utnevnt til løytnanter i den britiske hæren. Sjømannspresten og gruppen i Groß Kreutz (familiene Seip og Hjort samt Bjørn Heger) orienterte Bulukin om situasjonen og om hvilke fangeleirer de kjente til. Fra Groß Kreutz tok Bulukin med seg Johan Hjort og sønnen Helge, og de to ble utnevnt til henholdsvis kaptein og fenrik. Tyske krigsfanger ble brukt som sjåfører. Bulukins transportkolonne fikk på første tur med seg 250 norske offiserer inkludert Otto Ruge. I Hamburgs bydel Bergedorf hadde Mustad en spikerfabrikk der transporten ble innkvartert; Wanda Heger arbeidet der med mat og soveplasser. Bulukin ledet fra 26. mai en ny evakueringsekspedisjon med 50 kjøretøy; Johan Hjort og sønnen Helge var med som kjentfolk. Johan Hjort kom sammen med offiserer og konsentrasjonsleirfanger med båt til Oslo 4. juni. Wanda Heger, broren Helge og Bjørn Heger ble værende i Tyskland for å lete etter nordmenn. 

Familien Hjort hadde mange fremstående tyske slektninger og satt internert på slottet Groß Kreutz der de beveget seg ganske fritt og kunne besøke norske fanger i blant annet Sachsenhausen. De skaffet seg slik oversikt over mange norske fanger. Den svenske legasjonen i Berlin bisto også Bulukin og hans team. Bulukins kunnskaper i russisk kom til nytte ved ekspedisjoner inn i den sovjetiske okkupasjonssonen. I tillegg behersket han engelsk og tysk. Det kunne ta mange timer å komme seg forbi en sovjetisk kontrollpost.

Til arbeidet med base i Hamburg fikk Bulukin tildelt 30 kjøretøy (busser, ambulanser, lastebiler) fra tyske militære lagre og krigsfangeleirer, og tyske krigsfanger som sjåfører. Med seg hadde Bulukin også unge nordmenn som gikk i britisk uniform med løytnants grad. Bulukin fikk hentet ut 800 norske offiserer som sovjetiske myndigheter hadde planlagt å sende via Murmansk. På vei sørover for å hente de 800 norske offiserene ved Leipzig tok han med seg en last tsjekkoslovakiske offiserer som ble sluppet av i Praha. Lasten med tsjekkoslovakiske offiserer gjorde at han lettere kom gjennom de sovjetiske sperringene. Arbeidet med å oppspore norske fanger gikk øst til Warszawa. Ved Stralsund ble en del av Bulukins team arrestert mistenkt for å være britiske spioner og holdt i GPUs hovedkvarter i Berlin inntil det lykkes Bulukin å få dem frigitt (trolig etter å ha oppsøkt den sovjetiske øverstkommanderende, marskalk Zjukov, personlig). Johan Hjort var blant de som havnet i sovjetiske arrest og han regnet med å havne i Moskva om de ikke ble løslatt.Menneskerettsadvokaten. Aftenposten, 21.01.1984

Bulukin ble senere leder for konsulatet i Hamburg.

 Etter krigen 
Bulukin fortsatte i Luftforsvaret fram til 1958, blant annet som sjef for Luftforsvarets tekniske etat, og fra 1952, som oberstløytnant, sjef for flyteknisk avdeling. Fra 1953 til 1954 var han sjef for Horten flyfabrikk. Senere begynte han hos Birger Hønningstad i Norsk Flyindustri AS, deretter var han overingeniør ved Horten verft.Bulukin er død. Aftenposten, 10. mars 1994. I 1971 var han i sivil FN-tjeneste i Jordan for å bistå industrien i landet.Hans-Christian Oset: "Minneord om W.W. Bulukin." Gjengangeren, mandag 7. mars 1994, s.4

Han var fra 1960 til 1965 formann i Norsk Aero Klubb. Fra 1980 til 1983 var han medlem i Vestfold fylkesting som representant for Fremskrittspartiet og partiets førstekandidat. Han var medlem av fylkestinget for FrP 1976-1979.

Han var førstekandidat for Anders Langes parti i Vestfold fylke ved stortingsvalget i 1973.

 Utmerkelser 
For sin innsats med å frigi norske fanger ble Bulukin i 1948 utnevnt til ridder av 1. klasse av St. Olavs Orden. Han mottok også Haakon VIIs 70-årsmedalje og Norsk Aero Klubbs hederstegn (1969).

 Fotnoter 

 Litteratur 

 Referanser 

Kategori:Riddere av 1. klasse av St. Olavs Orden
Kategori:Norske flyvere fra andre verdenskrig
Kategori:Norske ingeniører
Kategori:Personer tilknyttet 330 skvadron
Kategori:Personer ved Little Norway